Երազգավորս

Երազգավորսի գյուղական համայնքը գտնվում է Շիրակի մարզի հարավարևմտյան հատվածում, ծովի մակերևույթից 1520 մ բարձրության վրա։

Աշխարհագրություն 
Մարզկենտրոնից գյուղի հեռավորությունը 11 կմ է։ Գտնվում է Գյումրի - Արմավիր ավտոճանապարհի կողքին։ Համայնքի տարածքը կազմում է 70 հա։ Հարավից սահմանակից է Բայանդուր համայնքին, հյուսիսից Գետք համայնքին, արևմուտքից Թուրքիային։

Պատմություն 
Գյուղը կառուցվել է 1976-1984 թվականներին։ Հիմնականում մեկ-երկու հարկանի առանձնատներ են՝ կառուցված արթիկ տուֆից։ Գյուղատեղին, որը Ախուրյանի ջրամբարի կառուցման պատճառով մնաց ջրի տակ եղել է շատ հին բնակավայր, որտեղ պահպանվել էին 12-13-րդ դարերում կառուցված եկեղեցու ավերակներ։ Ըստ որոշ պատմական աղբյուրների Երազգավորսը եղել է Բագրատունի թագավորների ամառային նստավայրը։ Ախուրյանի ջրամբարի կառուցման պատճառով համայնքի մոտ 500հա ընտիր վարելահող մնաց ջրամբարի ջրերի տակ, որը և պատճառ դարձավ այն բանին որ համայնքը այսօր սակավահող համայնքներից մեկն է Շիրակի մարզում։ Սեփականաշնորհված մեկ հողաբաժինը ընդամենը կազմում է 0.34 հա։ Համայնքը ընդգրկված է սահմանամերձ գյուղերի ցանկում։ Համայնքի վարելահողերը գտնվում են սահմանային շերտում (փշալարերից ներս) որոնց մշակության համար կան դժվարություններ՝ կապված սահմանային ռեժիմի հետ։

Կլիմա 
Կլիման բարեխառն է, լանդշաֆտը տափաստանային, որը բարենպաստ է հողագործության և անասնապահության համար։

Բնակչություն 
Բնակիչները հիմնականում գաղթել են Արևմտյան Հայաստանի Մշո գավառից, մի մասն էլ տեղացիներ են։ Հիմնականում զբաղվում են անասնապահությամբ և հողագործությամբ որը հանդիսանում է նրանց հիմնական եկամուտի աղբյուրը։

Երազգավորսի ազգաբնակչության փոփոխությունը.

Տնտեսություն 
Համայնքում գործում է միջնակարգ դպրոցը, որը կառուցվել է 2000 թվականին պետական բյուջեի միջոցներով։ Մշակույթի տունը 1988 թվականի Սպիտակի երկրաշարժի պատճառով դարձել է վթարային և գտնվում է անմխիթար վիճակում։ Մինչև երկրաշարժը համայնքում գործել է Գյումրու Լենկոշ կոշիկի ֆաբրիկայի մասնաճյուղը, որտեղ աշխատել են համայնքի մոտ 180 բնակիչներ։ Բնակիչների մի մասն էլ աշխատել է Բայանդուրի Շիրակ թռչնաֆաբրիկայում։

Պատմամշակութային կառույցներ 
Երազգավորսն ունի մի եկեղեցի։

Տես նաև 
 Երազգավորսի պատմության և մշակույթի անշարժ հուշարձանների ցանկ (Շիրակի մարզ)

Ծանոթագրություններ

Արտաքին հղումներ 
 Երազգավորս գյուղի էջը CAA կայքում 

Ախուրյանի շրջան
Շիրակի մարզի գյուղեր